Dief bad toe sommer ookŉ 18-jarige is Sondag in ŉ bad betrap nadat hy by ŉ onderneming in Eldoradopark in Johannesburg ingebreek het. “ŉ Verdagte is in hegtenis geneem op aanklag van sakeroof terwyl hy by die toneel gebad het,” het kapt. Phillemon Khorombi, woordvoerder van die polisie in Gauteng, gesê. Die tiener het glo by ŉ kitskosrestaurant ingebreek en ŉ onbekende bedrag kontant en koeldrank gesteel. Hy het toe in die veiligheidswag se kamer, wat by die restaurant geleë is, gaan bad. ŉ Saak is op 17 Oktober teen dieselfde jeugdige aanhangig gemaak vir huisbraak en diefstal. Al twee sake word ondersoek.